stanford-oval/wikipedia huggingface dataset:
נגמר העוף (אבל גם הקוסקוס טעים)
דמויות

דור גל (דורון גליקמן), הגיבור הראשי. בן 25, בתחילת הספר חזר מברצלונה לאחר מספר שנים, ובטיסת אופק חזרה לארץ עם פוגש את יוגב, גבר מעברו, ומחליט להצטרף לחברה כעובד.
יוגב סלע, עובד בחברת אופק, ידוע בתור ה"סטרייט היחיד באופק", על אף שדור מנסה לעמת אותו עם הנושא.
דנה, בת 29, דיילת מספר שנים באופק, וידועה בפתיחותה המינית. שכבה בעבר עם יוגב, ועקב פרידה והאשמה הדדית, הם מקניטים אחד את השני בכל עת. מתאהבת בדור ומדחיקה את העובדה שהוא הומו, ואף משכרת אותו בשהייה בניו יורק, ושוכבת איתו כשהוא ללא הכרה.
מיטל זוהר, עובדת חדשה בחברת אופק, הספר נפתח בטיסתה הראשונה מברצלונה לתל אביב. מתאהבת ביוגב, והם הופכים לזוג. הגיעה מכרמיאל לעבודה באופק לאחר שארוסה (רובי) ביטל את החתונה עקב סיבות שאינן ידועות לה. בחורה תמימה וטובת לב.
חן "חיננית", הומו נשי, "אוחצ'ה", שמדבר על עצמו ואל גברים אחרים בלשון נקבה, ומוסיף לכל מילה האוץ' בסופה. כבן 26, וממורמר תמידית לגבי מראהו וגברים שאינם רוצים אותו.
קפטן עמית גבירץ, בן 44, טייס ותיק באופק, בעל אישה וילדים. עם התקדמות העלילה, הוא מגלה את מיניותו מחדש, ומנסה להתחיל עם דור.
מנחם גונן, פרסר (כלכל) מבוגר וטרחן באופק, הידוע בקפדנותו על נוהלי ביטחון, וממרר את חיי הדיילים.
רחל בלום, פרסרית ותיקה ומרירה באופק, קיימות שמועות רבות בחברה (שהיא אינה טורחת להפריכן) שהיא נוטה לגנוב דברים מבתי המלון בהם מתארחים דיילי החברה (שמיכת פוך מבית מלון בפרנקפורט, למשל).
פיליפ, בן זוגו הספרדי של דור. חיו יחד, עד שמשפחתו העשירה דרשה ממנו להתחתן, והוא ויתר על דור.
שלהבת, בת 27, מזכירתו של מנכ"ל אופק, ומנהלת רומן איתו. אחראית קורס דיילים.
ערן שטיין, יוצא יחידת מודיעין בצבא, מפקדו מתקופת הצבא יונתן מגייס אותו לשורות יחידת החקירות המיוחדות של המשטרה, ולכן מתקבל לעבודה באופק, על מנת לחשוף את פרשת הברחת החיות האקזוטיות. מדי פעם נפגש עם יונתן במסעדות יוקרה על מנת לעדכנו בהתקדמות החקירה, ואוכל על חשבונו. ערן הוא "תחמן, יצירתי, בעל לשון חלקלקה ויפה" לפי יונתן.
יונתן, עובד במשטרה ומפקדו הצבאי לשעבר של ערן. מלא מעט, מקנא בסתר בערן ומקניט אותו שהוא הפך להומו בעבודה באופק. מנסה להיות קשוח ומרוחק, אך ערן לא מאפשר לו.
עמוס גליקמן, מנכ"ל אופק. גבר דתי, המקורב לשר התחבורה, וכך קיבל את התפקיד. מנסה בכל כוחו לסלק את דור מקורס הדיילים, אך לבסוף מרים ידיים. על אף שהוא אביו, אין ביניהם קשר.
ניסים סלע, אביו של יוגב ועבורו מבריח יוגב חיות אקזוטיות לארץ. איש צבא קבע לשעבר.
יפה גליקמן, אמו של דור ואשתו של עמוס. אישה דתייה וכנועה לרצונותיו של בעלה, אולם במהלך הספר מחדשת את הקשר עם דור, ועומדת על שלה.
רובי, ארוסה לשעבר של מיטל, במקור מכרמיאל. נעלם לפני החתונה ללא הסבר, ולבסוף מתגלה כי הוא הומו ועובד במסעדת גייז בניו יורק.
רונן, דייל בחברה שמנסה להבריח חפצים אסורים.
איגי, אחראי הצבת צוותים. חבר טוב של יוגב, ונענה לבקשותיו לגבי טיסות מיוחדות.
ליאור גל, בנם של דור ודנה.
קונספט

בפרסומים שונים, כהן ציין שההרפתקאות באופק מומצאות בחלקן, וחלקן שילוב של חוויות אמיתיות שהוא וחבריו עברו באל על.
ביקורות

אחרי שסיים לכתוב את הספר נדחה כהן על ידי הוצאות הספרים הגדולות שלא האמינו בהצלחתו. בעקבות הדחייה החליט להקים את הוצאת סלע ספרים ופרסם את הספר בעצמו. הספר זכה להצלחה ונמכר בכ-40,000 עותקים. גם הספרים הבאים בסדרה היו להצלחה ובסך הכל נמכרו כ-100,000 ספרים מסדרת "נגמר העוף". במעריב נכתב כי "נגמר העוף הוא בדיוק הספר שאתם צריכים לכל חופשה או טיסה". בגיבור תרבות נכתב "את סדרת הספרים של זיו כהן צריך לקרוא לאט לאט, כדי שלא יגמרו מהר. אני לא יכולתי להתאפק וקראתי בזריזות ובנשימה עצורה".
הערות שוליים

1 2  תרבות - ספרות nrg - עסקי אוויר: זיו כהן סופר ומוציא לאור, באתר nrg
↑  עמיחי שלו, כך הפכתי לרב מכר, באתר ynet, 28 באוגוסט 2009
↑  רועי יולדוס רוזנצוייג, ‏נגמר העוף (וגם 40,000 עותקים), באתר ‏מאקו‏, 4 ביוני 2012
↑  גיבור תרבות - פרוזה מקור - נגמר הבקר (אבל גם ככה אנחנו תיכף נוחתים)
נמל התעופה הבין-לאומי פליקס הופואה-בואני

נמל התעופה הבין-לאומי פליקס הופואה-בואני ממוקם 16 קילומטרים דרומית-מזרחית לאביג'אן, חוף השנהב. זהו שדה התעופה הגדול במדינה לתעבורה אווירית. שדה התעופה הוא בסיס הפעולה המרכזי של חברת התעופה הלאומית של חוף השנהב, אייר חוף השנהב. שמו של נמל תעופה בינלאומי זה נקרא על שמו של נשיא חוף השנהב הראשון, פליקס הופואה-בואני. חברות התעופה הפועלות בתדירות גבוהה יותר הן אייר פראנס, דלתא, אייר אלג'יר ורויאל אייר מרוק. בנוסף לכך, קווי התעופה הפופולריים ביותר מאבידג'אן הם אבידג'אן לפריס, ואבידג'אן לקזבלנקה עם 215, 128 טיסות שבועיות בהתאמה.
הערות שוליים

↑  "Abidjan Félix Houphouët-Boigny International Airport Guide (ABJ)". אורכב מ-המקור ב-11 באוקטובר 2007. נבדק ב-23 ביוני 2020. {{cite web}}:  (עזרה)
↑  Abidjan Airport, www.cleartrip.com
ערך זה הוא קצרמרבנושא שדות תעופה ובנושא אפריקה. אתם מוזמנים לתרום לוויקיפדיה ו.
ניקולאס ספולי

ניקולאס פדריקו ספולי (בספרדית: Nicolás Federico Spolli; נולד ב-20 בפברואר 1983) הוא כדורגלן ארגנטינאי המשחק בעמדת הבלם.
קריירת מועדונים > ניואל'ס אולד בויס

ספולי נולד ברוסאריו והחל את הקריירה במחלקת הנוער של קבוצת עיר הולדתו, ניואל'ס אולד בויס. בשנת 2005, הוא קודם לסגל הקבוצה הבוגרת. בקבוצה זו הוא היה שחקן הרכב פותח ובמהלך ארבע שנים הוא ערך למעלה ממאה הופעות.
קריירת מועדונים > קטניה

ב-24 ביולי 2009, כרטיס השחקן של ספולי נרכש על ידי קטניה עבור מיליון אירו בחוזה לארבע שנים. הוא כבש את שערו הראשון בליגה ב-6 בינואר 2010 בניצחון 0–1 על בולוניה. ב-14 בפברואר 2012, החוזה של ספולי הוארך עד ל-30 ביוני 2015. בתום מועד חלון העברות של אותה העונה, הוא היה קרוב כפסע לעבור לטוטנהאם מהפרמייר ליג עבור סכום של קרוב לשמונה מיליון פאונד, אך הוא החליט להישאר במדי קטניה ולהישאר עונה נוספת בקבוצה.
קריירת מועדונים > השאלה לרומא

ב-2 בפברואר 2015, הוא הושאל לרומא בעסקה אשר כללה אפשרות רכישה. במחזור הסיום של הליגה, שנערך ב-31 במאי, הוא ערך את הופעת הבכורה והיחידה שלו במדי הזאבים במסגרת הפסד הבית 2–1 לפלרמו. בתום העונה, אפשרות הרכישה שלו לא מומשה על ידי רומא והוא שב לקטניה.
קריירת מועדונים > קארפי

לאחר ששוחרר מקטניה, הוא הצטרף ב-24 ביולי 2015 לקבוצה שהעפילה לסרייה א', קארפי, בחוזה לעונה אחת עם אפשרות הארכה לעונה שנייה. לאחר ארבע הופעות בלבד במדי הקבוצה, החוזה שלו הותר ב-20 בינואר 2016.
קריירת מועדונים > קייבו ורונה

ב-22 בינואר 2016, קייבו ורונה הודיעה על צירופו של ספולי. לעומת זאת, ב-30 ביוני 2017, ההרפתקה של ספולי הסתיימה לאחר עונה אחת בלבד אשר כללה 31 הופעות במדי הקבוצה.
קריירת מועדונים > גנואה

כעבור כשבוע משחרורו מ"החמורים המעופפים", הוא חתם על חוזה בקבוצת גנואה ממחוז ליגוריה. הוא רשם את הופעת הבכורה שלו בליגה ב-17 בספטמבר בהפסד 3–2 ללאציו, כשבאותו המשחק הוא נפצע בברכו. הוא חזר לשחק ב-19 בנובמבר בניצחון החוץ על קרוטונה. הוא נשאר במדי האדומים כחולים עד לינואר 2019, כשבמהלך תקופה זו הוא רשם 30 הופעות בכל המסגרות.
קריירת מועדונים > קרוטונה

ב-17 בינואר 2019, קרוטונה הודיעה על השאלתו של ספולי מגנואה עד לתום העונה בעסקה אשר כללה חובת רכישה. לאחר תריסר הופעות במדי קרוטונה, חובת הרכישה מומשה על ידי האחרונה.
הערות שוליים

↑  ניקולאס ספולי מושאל לרומא
↑  הוחלט להתיר את חוזהו של ספולי
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ניקולאס ספולי".
מרוצי העקרב

| --- | --- |
עטיפת הספר
עטיפת הספר
 מידע כללי
 מאת:  מגי סטיווטר
 שפת המקור:  אנגלית
 הוצאה
 תאריך הוצאה:  2011
 הוצאה בעברית
 הוצאה:  הוצאת כנרת
 תאריך:  2013
 תרגום:  יעל אכמון
 מספר עמודים:  427
מרוצי העקרב (באנגלית: The Scorpio Races) הוא ספר, אשר נכתב על ידי הסופרת מגי סטיווטר וראה אור באנגלית בשנת 2011 ובעברית, תחת הוצאת כנרת, בשנת 2013. הספר מכיל כ-427 עמודים. הספר זכה לביקורות משבחות מהניו יורק טיימס, מהאנטרטיינמנט ויקלי ומהגרדיאן:
"שונה מכל ספר שקראתם אי פעם.״ ניו יורק טיימס
"אזהרה: סכנת הידבקות. אם תתחילו לקרוא לא תוכלו להפסיק.״ הגרדיאן
"בדרמה היפהפייה הזאת ביססה את עצמה סטיווטר כאחת הסופרות המוכשרות ביותר בתחום ספרות הנוער כיום.״ אנטרטיינמנט ויקלי
תקציר העלילה

הספר עוסק בשתי דמויות שונות, שון וקייט, שמתחרות במרוצי העקרב. מרוצי העקרב הם מרוצים עקובים מדם המתקיימים על גבי סוסי מים (קאפיל אישקה) - סוסים מיתולוגיים ואכזריים שיוצאים מתוך האוקיינוס אל האי תיסבי (שם מתרחשת העלילה) כל נובמבר בסתיו. את הסוסים הללו ניתן לתפוס רק בתקופת הסתיו בה הם יוצאים מהמים אך הסוסים האלו מסוכנים, פראיים ורעבים לבשר אדם. בגלל תכונות אלו, מסוכן מאוד להיות בקרבת הים והאי בתקופה הזו ועוד יותר מסוכן לנסות לתפוס אותם, אך הדבר הכרחי בשביל המרוצים.
קייט קונולי איבדה את הוריה שנה קודם לכן, והיא זקוקה לניצחון כדי שתוכל לחיות את חייה ללא דאגות כלכליות ולשלם את שכר ביתה, שאם לא היא ואחיה יגורשו ממנו. היא גם מקווה שהשתתפותה במרוצים תעכב ותמנע את עזיבתו של גייב אחיה. מנגד ניצב שון קנדריק, זוכה ארבע שנים ברציפות במרוצים, שהפעם זקוק לניצחון יותר מתמיד, כדי שיוכל לרכוש את סוס המים קור, אליו הוא קשור בכל ליבו, ממעבידו. למרות הקונפליקט הברור בין השניים לאט לאט מתפתחת ביניהם מערכת יחסים רומנטית המובילה למפנה בסוף הסיפור.
כאשר כל אחת מן הדמויות זקוקה לניצחון באופן נואש – אך גם אחד לשני, מי יהיה המנצח?
דמויות > קייט קונולי (פאק)

קייט היא נערה יתומה ממשפחת קונולי שחיה באי תיסבי. היא ג'ינג'ית, נמוכה ופניה מלאי נמשים.
שני הוריה של קייט מתו שנה לפני התרחשות הסיפור כששטו בסירה וקאפיל אישקה עלו מהמים וטרפו אותם. מאז נשארו רק היא ושני אחיה (וסוסתם דאב). רק אחיה הגדול, גייב, עובד ומצבם הכלכלי נמוך : הם לא קונים אוכל באיכות גבוהה, אלא רק מוצרים בסיסיים, והם מאוד מתקשים לשלם את שכר ביתם.
קייט מחליטה להצטרף למרוצי העקרב אף על פי שהיא תהיה הנערה הראשונה שאי פעם תשתתף, במטרה לזכות בהם עם סוסתה דאב ולזכות בפרס הכספי כדי לכלכל את משפחה. סיבה נוספת להחלטה הזאת היא שאחיה הגדול גייב מודיע שבסוף השנה יעזוב ליבשת אמריקה והיא חושבת שאם תשתתף במרוצים (ותהיה סכנה ממשית לחייה) הוא יאלץ להישאר לפחות עד לאחר המרוצים ואולי יחזור בדעתו.
דמויות > דאב

דאב היא הסוסה של קייט ואיתה היא מתחרה במרוצים. היא נמצאת בסיכון רב, בהתחשב בעובדה כי היא סוסה רגילה אל מול קאפל אישקה. היא החברה הטובה ביותר של קייט ויש ביניהן קשר מאוד מיוחד.
דמויות > גייב קונולי

גבר צעיר בשנות העשרים לחייו, אחיהם הגדול של קייט קנולי ופין קונולי. הוא עובד בנמל והוא מנקה בבית מלון בשביל לכלכל את שני אחיו לאחר שהוריהם נהרגו. הוא מודיע על כך שיעזוב ליבשת עם שני חבריו הטובים, וישאיר את שני אחיו לבדם, בשביל לזכות בעתיד טוב יותר. כשהוא שומע על כך שקייט עומדת להתחרות במרוצי העקרב הוא מנסה לגרום לה לזנוח את הרעיון, אך כשמבין שזה לא משפיע עליה מחליט להישאר עד אחרי המרוצים.
דמויות > פין קונולי

פין הוא הבן הצעיר ביותר במשפחת קונולי. הוא לחוץ באופן תמידי ונוהג לשטוף את ידיו ולנקות את הבית באובססיביות על מנת להתעלם מהלחץ. יש לו מכונית אדומה אותה הוא אוהב בכל ליבו. הוא משתדל לעזור לקייט בהכנות למרוצים ותמיד מעודד אותה ותומך בהחלטותיה.
דמויות > שון קנדריק

שון הוא נער יתום בן תשע עשרה - אביו מת במרוצי העקרב כשהיה בן עשר ואמו עזבה ליבשת אחרי שנולד. מאז שאביו נהרג הוא גדל ועבד באורוות מלוורן. חברו הטוב ביותר הוא סוסו - קאפל אישקה אדום ומהיר בשם קור עליו הוא רוכב במרוצים. קור שייך לאורוות בנימין מלוורן ומטרתו של שון בספר היא לקנות אותו בעזרת הפרס הכספי שיזכה בו מהמרוץ,מה שלא אמור להיות מסובך כל כך משום שהוא משתתף במרוצים כבר שנים ומנצח בהם כבר ארבע שנים ברציפות. בין שון לבין בנו של מלוורן, מאט, שוררת יריבות הנובעת מקנאתו של מאט מלוורן בכישורי הרכיבה של שון וביחס המיוחד לו שון זוכה מאביו.
דמויות > קור

קור הוא סוס הקאפל אישקה ששון מתאמן איתו ומתחרה איתו במרוצים. אך הוא שייך לבנימין מלוורן. כדי לקנות אותו מבנימין הוא חייב לנצח השנה במרוצים. קור הוא סוס מהיר בצבע אדום.
דמויות > בנימין מלוורן

בנימין הוא אביו של מאט ובעל אורוות מלוורן, האורוות הגדולות והרווחיות ביותר בכל האי - הוא מגדל באורוותו גם סוסים רגילים וגם קאפיל אישקה. שון עובד אצלו ובניהם מערכת יחסים מתוחה.
דמויות > מתיו (מאט) מלוורן

מאט הוא בנו של בנימין מלוורן. הוא מקנא בשון על כישוריו המרשימים ברכיבה על סוסים ועל תשומת הלב הרבה שאביו מקדיש לו. קנאה זו מובילה למעשי הקנטה מצד מאט וחבורתו שכוללים התעללות והשפלה. מאט משתתף במרוצי העקרב אך מעולם לא זכה בהם.
קצת על הסופרת

מרגרט (מגי) סטיווטר (אנ'), סופרת אמריקאית שכותבת בעיקר ספרי נוער בניהם מרוצי העקרב, הזאבים של גרייס ונערי העורב.
כיום מגי מתגוררת עם משפחתה בווירג´יניה. היא תולעת ספרים מילדותה, מאיירת חובבת, ומנגנת להנאתה בכמה כלים, ביניהם נבל קלטי, פסנתר וחמת חלילים.
לכל סיפור שמגי כותבת יש סיפור, וכך גם למרוצי העקרב. ראשיתו של הספר מרוצי העקרב הוא סיפור קצר שמגי כתבה לבלוג שהיא מנהלת עם שתי חברות, שמפרסם סיפור חדש בכל שבוע. היא תמיד רצתה לכתוב על סוסי מים וההתנסות עם הסיפור הקצר דחף אותה קדימה. בסוף הספר כתבה שניסתה לכתוב על מעשיית סוסי המים פעמים רבות אך זה אף פעם לא עבד. בגלל זה היא שינתה את המעשייה והפכה אותה למשהו שונה, שממנו הצליחה לכתוב סיפור.
בנוסף, היא מתארת שהיא גדלה עם סוסים, דבר שדחף אותה גם כן לכתוב עליהם: "ההורים שלי היו מאוד מתירנית בכל הנוגע לבעלי חיים. כל זמן שאנחנו הרווחנו את הכסף לקנות אותם ובנינו את האוורות והמלונות שלהם (הם היו נותנים לנו קרנף אם היינו יכולים להרשות לעצמו). היו לנו סוסים אבל הם היו עייפים ובוגרים שפרשו ממרוצי סוסים. אנחנו רכבנו עליהם לרוב בלי אוכף."
הסוגה

מבקרים התקשו לקבוע את אופי הסוגה של הסיפור כיוון שעל אף שהספר כולל אלמנטים מעולם הפנטזיה והעל טבעי, אלו הם לא האלמנטים המרכזיים בסיפור, שכולל בין היתר אלמנטים מז'אנרים כמו אימה, מתח, מסתורין, פעולה, רומנטיקה והתבגרות.
ראו גם

הזאבים של גרייס
הערות שוליים

1 2  מרוצי העקרב, באתר סימניה
1 2  מגי סטיווטר, תרגום: יעל אכמון, מרוצי העקרב, הכנרת: הוצאת הכנרת, 2013
↑  The Scorpio Races Characters, Shmoop
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "מרוצי העקרב".
נחמיה דב הופמן

| --- | --- |
אין תמונה חופשית
 לידה:  14 בנובמבר 1860 ראסייני, ליטא 
 פטירה:  26 ביוני 1928 (בגיל 67) 
 שפות היצירה:  עברית, אנגלית 
 
נחמיה דב הופמן (ביידיש: נחמיה דוב האָפֿפֿמאנן; 1860, גאברה, פלך קובנה, ליטא, האימפריה הרוסית – 1928, קייפטאון, דרום אפריקה) היה סופר עברי איש תנועת ההשכלה. חיבר מספר רב של מאמרים וספרי מדע פופולרי, שהתפרסמו בעברית במזרח אירופה במחצית השנייה של המאה ה-19. ב-1889 היגר לדרום אפריקה, והיה חלוץ העיתונות היהודית בארץ זו.
ספרים שכתב

אוצר נחמד: קבוצת מאמרים [...] על ידיעות העולם והטבע [...]. וילנה, יהודה ליב ליפמאן, תרל"ז / 1877. העתקה דיגיטלית בפרויקט בן־יהודה.
תולדות חכמי הבאטאניק. קניגסברג, תרל"ט / 1879.
הנוסע: מאמרים ועניינים שונים מידיעות העולם והטבע [...] חזיונות מפעולות הטבע [...] ובחיק הארץ [...] תכונת בעלי חיים שונים [...]. וילנה, אברהם צבי קאצינעלינבויגען, תרמ"ג / 1883. העתקה דיגיטלית בפרויקט בן־יהודה.
מעשי חכמים: ישא מדברותיו על עניינים מדעיים שונים [...] על חכמת הטבע וידיעות העולם הטבעי [...] מאסף מבחירי החכמים. ורשה, יוסף אונטערהענלדער, תרמ"ד / 1884.
מאמר מקדמי ארץ: חקירות [...] על דבר השתלמות מין האנוש, והתפתחות כחותיו הנפשיות [...]. ורשה, יצחק גאלדמאן, תרמ"ו / 1886.
ספורי הטבע: [...] ספורים [...] מענייני ידיעות העולם והטבע [...] פלאי בעלי חיים רבים ושונים [...] מאספים מבחירי חכמי הטבע הנוסעים והתרים את הארץ. ורשה, יצחק גאלדמאן, תרמ"ז / 1887. העתקה דיגיטלית בפרויקט בן־יהודה.
ספר הזכרונות: עראינערונגען פון א ליטווישען משכיל אין דריי וועלט-טהיילען אייראפא, אמעריקא און אפריקא. (ביידיש). קייפטאון, תרע"ו.
מאמרים רבים בעיתון "הצפירה".
לקריאה נוספת

יעקב שביט ויהודה ריינהרץ, "האל המדעי" – מדע פופולרי בעברית במזרח אירופה במחצית השנייה של המאה ה־19. ספריית הילל בן חיים / הוצאת הקיבוץ המאוחד, 2011. עמ' 133-137.
נואה לה גרוס

| --- | --- |
אין תמונה חופשית
 לידה:  19 באוקטובר 1999 (בן 24) איידהו פולס, ארצות הברית 
 פרופיל ב-IMDb
 
נואה לה גרוס (באנגלית: Noah Le Gros; נולד ב-19 באוקטובר 1999) הוא שחקן קולנוע וטלוויזיה אמריקאי.
ביוגרפיה

לה גרוס נולד באיידהו פולס, איידהו לשחקן ג'יימס לה גרוס (אנ') ולשחקנית והצלמת קריסטינה לוג'יה, בתו של השחקן רוברט לוג'יה.
קריירה

הופעתו הראשונה לה גרוס הייתה בסרט הקולנוע "זאבים" משנת 2016. באותה שנה שיחק בתפקיד חוזר בסדרת הטלוויזיה מבית היותר של נטפליקס, "גט-דאון".
בשנת 2019 שיחק בסרט האימה, "Depraved", בתפקיד ראשי בסרט "The Beach House" ולצד ניקולס קייג' בסרט הקולנוע, "ראשוני" (אנ'). באותה שנה הופיע בפרק בסדרה "Breckman Rodeo".
בשנת 2022 החל לשחק בתפקיד חוזר בסדרת הטלוויזיה "1883".
פילמוגרפיה

| שנה | כותרת | תפקיד | הערות |
| --- | --- | --- | --- |
| 2016 | זאבים | אוליבר |  |
| 2017 | Cecile on the Phone | ג'ד | סרט קצר |
| 2016–2017 | גט-דאון | ת'ור | תפקיד חוזר |
| 2019 | Depraved | אדם |  |
| 2019 | ראשוני | ג'ואי קראבר |  |
| 2019 | The Beach House | רנדל | תפקיד ראשי |
| 2019 | Breckman Rodeo | בראנט |  |
| 2022 | 1883 | קולטון | תפקיד חוזר |
| 2023 | The Old Way | ג'יימס מקליסטר | סרט |
הערות שוליים

1 2  Stephen Schaefer, Noah Le Gros checks into Truro-set ‘Beach House’ horror, Boston Herald, ‏3 ביוני 2020
↑  Stephen Schaefer, Stephen Schaefer’s Hollywood & Mine, Boston Herald, ‏2 ביוני 2020
1 2  Kaitlin Wraight, Meet 1883’s Colton actor as Noah Le Gros stars in episode 6, HITC, ‏1 בundefined 2022
↑  Denise Petski, Deadline, Deadline, ‏5 באוקטובר 2018
נגלריה פאולרי

| נגלריה פאולרי |
| --- | --- |
 איור של שלוש הצורות המורפולוגיות של Naegleria fowleri. למעלה עם שוטון, מימין כציסטה ומשמאל כ-trophozoite
מיון מדעי
על־ממלכה:: איקריוטיים
ממלכה:: Excavata
מערכה:: Percolozoa
מחלקה:: Heterolobosea
סדרה:: Schizopyrenida
משפחה:: Vahlkampfiidae
סוג:: Naegleria
מין:: N. fowleri
שם מדעי
 Naegleria fowleri

צילום מיקרוסקופי של שְלוש הצורות המורפולוגיות של Naegleria fowleri. מימין עם שוטון, משמאל כציסטה ובמרכז כ-trophozoite
נגלריה פאולרי (שם מדעי: Naegleria fowleri, או כפי שידועה בציבור: "אמבה אוכלת מוח") היא אמבה לא-פרזיטית (Free-Living) הניזונה מבקטריות. חדירת האמבה לגוף האדם גורמת לנזק מוחי ישיר באמצעות אכילת הנוירונים במוח, וברוב המקרים גורמת למוות לאחר ימים ספורים.
ניתן למצוא את האמבה בעיקר במקורות מים מתוקים וחמים כמו אגמים, נחלים, נהרות ומעיינות חמים, אך גם באדמה ליד אזורי שפך של מים חמים ממפעלים תעשייתיים ובבריכות שחייה לא מוכלרות.
מבנה האמבה

מבנה האמבה משתנה בהתאם לשלב שבו היא נמצאת. כ-trophozoite, גודלה הוא 22×7 מיקרון, היא ניידת במים בעזרת פסאודופודיה ומתרבה בחלוקה בינארית. בתנאי מחיה קשים היא נמצאת בצורה בעלת שוטון. כציסטה היא נצפתה רק בתרבית, צורתה עגולה וגודלה 9 מיקרון.
מחלה בבני אדם

האמבה עלולה להיות פתוגנית בבני אדם באמצעות חדירה למוח באופן ישיר דרך האף, התרבות האמבה בתוך הגוף ואז אכילת הנוירונים במוח.
מחלה בבני אדם > תסמינים ואבחנה

נוכחות האמבה בגוף גורמת לזיהום מוחי קטלני בשם naegleriasis, הידוע גם בשם (Primary Amoebic Meningoencephalitis (Pam.
דלקת המוח (אנצפליטיס) מופיעה גם אצל אנשים עם מערכת חיסונית תקינה. המחלה חריפה ועלולה לגרום למוות תוך 5–6 ימים. המופע החריף מלווה בחום, כאבי ראש, הקאות, קשיון עורף, פרכוסים, פוטופוביה אובדן הכרה ומוות.
במקרה של חשד לדלקת קרום המוח, וממצא של נוזל מוח שדרתי מוגלתי בדיקור מותני, ובהיעדר בקטריה, יש לחשוד ב-N.fowleri. בנוזל מוח, הפרזיט יזוהה בשל תנועה דמוית חילזון.
סיבוכים נוספים עלולים להיות דלקת שריר הלב, דלקת ריאות, דלקת אוזניים, כיבים בעור.
מחלה בבני אדם > טיפול ודרכי מניעה

ניתן להימנע מהידבקות באמבה על ידי הימנעות משחייה במקומות חשודים, וכלוריזציה של המים. חדירת האמבה לגוף האדם מתרחשת דרך האף, וזאת כנראה הדרך היחידה שבה המחלה יכולה להתרחש. שאיפה של האמבה בצורת ציסטה אפשרית, אך כנראה שאינה מידבקת.
אין טיפול ספציפי אך ניתן לטפל בעזרת שילוב תרופתי נגד האמבה Miltefosine, amphotericin B, fluconazole, rifampin, azithromycin, and dexamethasone ובשילוב טיפול אגרסיבי לצמצום נפיחות המוח וטיפול היפותרמי.
למרות הטיפול, המחלה אלימה וקטלנית ביותר. מתוך 450 מקרים מתועדים של הזיהום, רק 7 שרדו, חלקם עם נזק מוחי לצמיתות, מה שהופך את הזיהום לאחד הקטלניים ביותר, עם שיעור קטלניות של 98.5%.
מחלה בבני אדם > מקרים מתועדים

ביולי 2022 דיווח משרד הבריאות בישראל כי גבר תושב מחוז הצפון, בן 36, ללא מחלות רקע, נפטר מדלקת מוחית כתוצאה מהימצאות האמבה בגופו. מקרה דומה דווח על ילד בן 10 בנברסקה, ארצות הברית.
בתחילת יולי 2024 דווח כי בן 26 מהמרכז אושפז במצב קשה במצב מסכן חיים, לאחר שנדבק באמבה בחוף גיא בכנרת. לאחר מספר ימים בהם נאבקו הרופאים על חייו, נקבע מותו.
בסוף יולי 2024 דווח כי בן 10 אושפז בבית החולים זיו שבצפת במצב קשה, לאחר שנדבק באמבה.
בעקבות שני מקרי ההידבקות, משרד הבריאות פרסם כי הנדבקים בילו בפארק חוף גיא בטבריה והורה על סגירתו המיידית. בנוסף קרא משרד הבריאות לאנשים ששהו בפארק וחשים תסמינים להגיע לבדיקה בבתי החולים. בעקבות הקריאה הגיעו לבדיקה בחדרי המיון השונים מאות בני אדם.
הערות שוליים

↑   עידו אפרתי, אמבה אוכלת מוח: כל מה שצריך לדעת על הפתוגן הקטלני שהתגלה בישראל, באתר הארץ, 25 ביולי 2024
↑  https://www.cdc.gov/parasites/naegleria/general.html
↑  אדיר ינקו, אחיה ראב"ד, בן 36 מהצפון נפטר מדלקת מוחית שנגרמה מאמבה נדירה, באתר ynet, 5 באוגוסט 2022
↑  נטע בר, נדיר מאוד וקטלני: ילד מת מ"אמבה אוכלת מוח" בארה"ב, באתר ישראל היום, ‏19 באוגוסט 2022
↑  אביחי חיים‏, מקרה חריג בישראל: צעיר לקה בדלקת מוחית שנגרמת מאמבה נדירה, באתר וואלה, 4 ביולי 2024
↑  אדיר ינקו, בן 26 במצב קשה בגלל "אמבה אוכלת מוח", נדבק כנראה בכינרת, באתר ynet, 4 ביולי 2024
↑  אדיר ינקו, נפטר הצעיר שאושפז בגלל "אמבה אוכלת מוח" מהכינרת, באתר ynet, 6 ביולי 2024
↑  אביחי חיים‏, מקרה נוסף של "אמבה אוכלת מוח": בן 10 מאושפז במצב קשה, באתר וואלה, 24 ביולי 2024
↑  אדיר ינקו, הילד שנדבק ב"אמבה אוכלת מוח" והצעיר שנפטר בילו בפארק המים בחוף גיא, באתר ynet, 24 ביולי 2024
↑  משרד הבריאות, בהמשך לחקירה האפדמיולוגית נמצא כי שני המקרים שחלו כתוצאה מהאמבה הנדירה היו בפארק המים בחוף גיא, באתר משרד הבריאות, ‏25.7.2024
↑  אדיר ינקו, "אמבה אוכלת מוח": משרד הבריאות ממליץ להוסיף כלור למזרקות, באתר ynet, 26 ביולי 2024
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
נחום גבריאלי

נחום גבריאלי
נחום גבריאלי (גבריאלוביץ) (23 בספטמבר 1899 – 2 ביוני 1964) היה מחנך, סופר, מנהל הסמינר ע"ש לוינסקי בתל אביב, מפקח מחוז תל אביב ויושב ראש המזכירות הפדגוגית לחינוך היסודי ולהכשרת מורים והשתלמותם.
ביוגרפיה

גבריאלי, בן הרוקח שאול -בנימין גבריאלוביץ, נולד בירושלים למשפחת רבנים ורוקחים. היה בן הדור השישי מגבריאל משטוקליישקבר שעלה לארץ בעליית תלמידי הגר"א. בילדותו למד תלמוד תורה ובישיבת עץ חיים, ולאחר מכן בסמינר למורים של עזרה. במלחמת העולם הראשונה עבד תחילה כפועל חקלאי בעמק יזרעאל, ואחר-כך שירת בצבא העות'מאני. בתום שירותו המשיך בלימודיו בבית המדרש למורים העברי תחת הנהלתו של דוד ילין, וסיים בשנת תר"פ.
בשנת 1920 הורה בבית הספר היסודי בטבריה, ובשנים 1922–1923 השתלם בפדגוגיה באוניברסיטאות ברלין ולייפציג.
בשנים 1924–1933 הורה בבית הספר העממי א' בחיפה, ולאחר מכן הורה מתודיקה של חשבון בסמינר לוינסקי בתל אביב.
בין השנים 1933–1935 ניהל את המכינות בבית הספר הריאלי בחיפה, ובין השנים 1940–1953 ניהל לסירוגין את סמינר לוינסקי.
בשנת 1936 נתמנה גבריאלי למפקח ומדריך בתי הספר של הזרם הכללי באזור חיפה, העמקים והצפון, שימש יו"ר במספר ועדות פדגוגיות, וכן היה ראש המערכת שגיבשה את תוכנית הלימודים לבתי הספר היסודיים, שהפכה לתוכנית הלימודים של בתי הספר הממלכתיים והממלכתיים-דתיים. ולאחר שהונהגה שיטת החינוך הממלכתית, נתמנה למפקח מחוז תל אביב, למעט השנים בהם היה מנהל בית ספר.
החל משנת 1960 כיהן כיו"ר המזכירות הפדגוגית לחינוך היסודי ולהכשרת מורים והשתלמותם, תפקיד בו שימש עד ליום פטירתו.
גבריאלי עסק בכתיבה ספרותית לילדים ולנוער, ובכתיבה בתחום הפדגוגיה של ספרי לימוד, מאמרים ודרכי הוראה.
גבריאלי היה חבר המערכת הקבועה של אנציקלופדיה תרבות ביחד עם אשר ברש, ישעיהו פרישמן ואלימלך-שמעון רימלט, אשר יצאה בהוצאת מסדה.
בשנת 1963 זכה בפרס החינוך של עיריית תל אביב, שחולק אותה שנה לראשונה, עבור ספרו "אורחות חנוך".
בשנת 1965 הוסב בית הספר היסודי "כרמל" בתל אביב על שמו (בית הספר גבריאלי-הכרמל),
על שמו נקרא גם בית הספר היסודי "גבריאלי" שבמזרח חיפה כיום בית ספר לאקולוגיה ולספורט.
נקבר בבית העלמין קריית שאול. לאחר מותו הוציא לכבודו משרד החינוך והתרבות חוברת זיכרון בכתב העת "בחינוך ובתרבות - בעיות, סקירות, ידיעות", מספר (37) 1, ירושלים, סיוון תשכ"ה, יוני 1965.
ספריו

בארץ מקורות הירדן, תל אביב: אמנות, תר"ץ 1930.
על פני ים כנרת, ירושלים: הלשכה הראשית של הקרן הקימת לישראל; תל אביב: אמנות, 1932.
ידיעת המולדת (ספר קריאה ועבודה), תל אביב: אמנות, 1933.
המטמון: מספורי חלוץ העמק, תל אביב: אמנות ; (ירושלים): הקרן הקימת לישראל, (1935)
תורה לילד, יחד עם ברוך אביבי ואיוריו של נחום גוטמן, תל אביב: יבנה, ת"ש 1940.
נביאים ראשונים לילד, יחד עם ברוך אביבי, תל אביב: יבנה, 1944.
תורה לילד: חוברת לעבודה ולחזרה, יחד עם ברוך אביבי, תל אביב: יבנה, תש"ה 1945.
ספרי החדש, יחד עם ברוך אביבי וציוריו של אביגדור לואיזאדא, תל אביב: יבנה, תשי"ג 1947.
דרכים בהוראה: מדריך למורה בשאלות: א. הנושא; ב. השעור; ג. הכתה והנהגתה, תל אביב: נ’ טברסקי, תש"ח 1948.
כתב וספר בבית-הספר: מדריך למורה: בשאלות: א. מלאכת הכתיבה, ב. הכתיב, ג. החבור-הכתיבה, ד. קריאה, ח. הדקדוק, תל אביב: נ. טברסקי, תשי"ב 1951.
עולם ומלואו בבית-הספר: מדריך למורה בהוראת: א. הטבע; ב. הגאוגרפיה; ג. ה"מולדת", תל אביב: נ’ טברסקי, תשי"ג 1952.
מקרא לילד, תל אביב: יבנה, תשט"ו–תשי"ז 1954–1957.
מקרא לנער: ערוך בהתאם לתוכנית הלמודים החדשה של בית הספר הממלכתי, תל אביב: יבנה, תשי"ט 1958–תש"ך 1959.
אורחות חינוך תל אביב: אוצר המורה, (תשכ"ב) 1962.
ספריו > בעריכתו

אטלס לתלמידים בישראל, יחד עם ח’ אנוך ויהויקים פאפוריש, תל אביב: עיריית תל אביב יפו, 1956